Kleuters sterf toe BMW voetgangers trefDie silwerkleurige BMW wat Saterdag in nege voetgangers vasgery het. (Foto: Emer-G-Med) Drie vierjarige dogtertjies, onder wie tweelingsussies, is Saterdag dood toe ŉ BMW sewe voetgangers getref het voordat die voertuig teen ŉ boom gebots het. Die voorval het omstreeks 17:00 naby ŉ verkeersirkel by 6de Laan en Kochstraat in Salvokop in Pretoria plaasgevind. Die bestuurder het ná die botsing te voet van die toneel gevlug. Dit is nie duidelik of die persoon intussen opgespoor is nie. “Met nooddienste se aankoms het verskeie voetgangers verspreid oor die toneel gelê, met die sedan onder ŉ boom wat gedeeltelik omgeval het,” het Charles Mabaso, woordvoerder van die Tshwane-nooddiens, gesê. “Die bestuurder van die voertuig kon nêrens op die toneel opgespoor word nie.” Mabaso sê die drie kinders is op die toneel deur paramedici dood verklaar. Die silwerkleurige BMW wat Saterdag in nege voetgangers vasgery het. (Foto: Tshwane-nooddienste) “Twee vroulike pasiënte, van wie een nege maande swanger is, is met matige tot ernstige beserings na die Steve Biko-hospitaal geneem. “Vier ander vroue is met ligte tot matige beserings na die hospitaal vervoer.” Kyle van Reenen, woordvoerder vir Emer-G-Med, het die ongelukstoneel as grusaam beskryf. Hy het bevestig dat twee van die drie slagoffers sussies was. Maroela Media het ŉ navraag aan die polisie gestuur en wag tans op terugvoer.